ולדימיר סלניקוב

ולדימיר ולרייביץ' סלניקוב (באנגלית: Vladimir Valeryevich Salnikov, ברוסית:  Владимир Валерьевич Сальников; נולד ב-21 במאי 1960). הוא שחיין עבר מברית המועצות. הוא אלוף אולימפי, אלוף עולם ושיאן עולם במשחים הארוכים ל-400 מטר, ל-800 מטר ול-1500 מטר חופשי. כינויו הוא "מפלצת בגלים". הוא השחיין הראשון בהיסטוריה ששחה 1500 מטר חופשי בפחות מ-15 דקות כשקבע שיא עולם של 14:58.27 דקות ובמשחה ל-800 מטר חופשי היה השחיין הראשון בהיסטוריה ששחה את המרחק בפחות מ-8 דקות בתוצאה של 7:56.49 דקות.

ביוגרפיה 
סלניקוב נולד בלנינגרד. הוא בנו של רב חובל. בגיל 7 לקחה אותו אמו לקבוצת שחייה ולאחר שנה החל להתאמן בליווי אימון מקצועי. הוא התאמן בקבוצת זניט ואחר כך בקבוצת הספורט של הצבא.

הופעתו הראשונה של סלניקוב הייתה באולימפיאדת מונטריאול (1976) בגיל 16. הוא שיפר את השיא האירופי במשחה ל-1500 מטר חופשי וסיים במקום החמישי.

מסע ניצחונותיו הגדול החל באליפות אירופה בשחייה שנערכה בינקפינג שבשוודיה בשנת 1977 כשזכה במדליית הזהב ב-1500 מטר חופשי.

באליפות העולם בשחייה שנערכה בברלין, גרמניה בשנת 1978 זכה סלניקוב בשתי מדליות זהב במשחים ל-400 מטר חופשי, בתוצאה של 3:51.94 דקות ול-1500 מטר חופשי בתוצאה של 15:03.99 דקות. בשני המשחים הוא הציב שיא תחרות חדש. יחד עם נבחרת ברית המועצות הוא זכה גם במדליית כסף במשחה השליחים 4x200 מטר חופשי בתוצאה של 7:28.41 דקות, אחרי האמריקאים (7:20.82 דקות, שיא עולם חדש).

במרץ 1979, במינסק שבברית המועצות, קבע סלניקוב לראשונה שיא עולם חדש, במשחה ל-800 מטר חופשי, בתוצאה של 7:56.49 דקות, וכך היה לשחיין הראשון בהיסטוריה שירד מתחת ל-8 דקות. אחרי כחודש, באפריל 1979, בתחרות בפוטסדאם שבמזרח גרמניה, הוא שיפר את השיא העולמי במשחה ל-400 מטר חופשי בתוצאה של 3:51.41 דקות.

באולימפיאדת מוסקבה (1980), למרות החרם שהובילו האמריקאים, הוכיח סלניקוב שהוא השחיין המוביל בתחומו בעולם, כשזכה בשלוש מדליות זהב. במשחה הארוך ל-1500 מטר חופשי כששבר את השיא העולמי והיה לשחיין הראשון בהיסטוריה שיורד מתחת לגבול 15 דקות בתוצאה של 14:58.27 דקות. ב-400 מטר חופשי בתוצאה של 3:51.31 דקות ובמשחה ל-4x200 מטר חופשי בתוצאה של 7:23.50 לפני המזרח גרמנים והברזילאים.
 
בשנת 1982, באליפות העולם בשחייה שנערכה בגואיאקיל שבאקוודור, הוא שיחזר את הישגיו באליפות הקודמת מברלין כשזכה בשתי מדליות זהב במשחים ל-400 מטר חופשי (3:51.30 דקות) וב-1500 מטר חופשי (15:01.77 דקות). בנוסף, הוא זכה במדליית כסף במשחה ל-4x200 מטר חופשי (7:24.91 דקות) אחרי האמריקאים (7:21.09 דקות). בכך הוכיח שוב את עליונותו העולמית במשחים הארוכים.

באליפות החורף בשחייה של ברית המועצות, בפברואר 1983 קבע סלניקוב שיא עולם נוסף במשחה ל-1500 מטר חופשי בתוצאה של 14:54.76 דקות. שיא עולם זה החזיק מעמד עד 1991 כשנשבר על ידי השחיין הגרמני ירג הופמן.

בתחרות חנוכת הבריכה האולימפית בלוס אנג'לס ביולי אותה שנה קבע סלניקוב במשחה ל-800 מטר חופשי שיא עולם חדש בתוצאה של 7:52.23 דקות.  

סלניקוב לא השתתף באולימפיאדת לוס אנג'לס (1984) בגלל החרם הסובייטי.

בשנת 1986 קבע סלניקוב את שיאו העולמי האחרון, במשחה ל-800 מטר חופשי בתוצאה של 7:50.64 דקות. 

באולימפיאדת סיאול (1988) נחשב סלניקוב בן ה-28 לשחיין מבוגר הנמצא מעבר לשיאו, אך הוא הוכיח שלא נס ליחו וזכה במדליית הזהב במשחה ל-1500 מטר חופשי בתוצאה של 15:00.40 דקות.

השגים 
בסך הכל שבר סלניקוב את השיאים העולמיים 12 פעמים במשחים הארוכים. 3 פעמים במשחה ל-1500 מטר, 4 פעמים במשחה ל-800 מטר ו-5 פעמים במשחה ל-400 מטר.

בסך הכל זכה סלניקוב ב-4 מדליות זהב אולימפיות, ב-4 מדליות זהב באליפות העולם בשחייה ו-2 מדליות מכסף וכן ב-6 מדליות זהב באליפות אירופה בשחייה ואחת מכסף.

במשחה ל-1500 מטר סלניקוב היה שיאן עולם כ-11 שנים ושיאו האחרון החזיק מעמד 8 שנים.

במשחה ל-800 מטר חופשי סלניקוב היה שיאן עולם כ-12 שנים.

סלניקוב זכה בשנת 1982 בתואר שחיין השנה בעולם ובשנת 1980 זכה בתואר שחיין השנה באירופה.

בשנת 1993 זכה סלניקוב להכלל בהיכל התהילה הבינלאומי של השחייה.

ראו גם 

 התפתחות שיא העולם במשחה ל-400 מטר חופשי
 התפתחות שיא העולם במשחה ל-800 מטר חופשי
 התפתחות שיא העולם במשחה ל-1500 מטר חופשי

קישורים חיצוניים

הערות שוליים 

אלופי עולם בשחייה
שחייני חופשי
מקבלי עיטור לנין
מקבלי עיטור הדגל האדום של העמל
מקבלי עיטור מהפכת אוקטובר
שחיינים באולימפיאדת מוסקבה (1980)
שחיינים באולימפיאדת סיאול (1988)
אלופים אולימפיים סובייטים: שחייה
שיאני עולם סובייטים: שחייה
סובייטים שנולדו ב-1960